Bekende sopraan sterfNellie du Toit. (Foto: Facebook) Nellie du Toit, die Suid-Afrikaanse operasensasie en sangpedagoog, is Sondag in die ouderdom van 88 in Stellenbosch in die Wes-Kaap oorlede. Christine Nolte, Du Toit se oudste dogter, het dié nuus aan Maroela Media bevestig en gesê haar ma het gesterf weens komplikasies van ŉ beroerte. “Sy het ŉ groot beroerte asook longontsteking gehad,” het Nolte gesê. Du Toit het voor haar dood in ŉ aftreeoord in Stellenbosch gewoon. “Sy het ŉ paar jaar gelede geval en haar heup gebreek. Daarna het haar lewe verander en sy is in die verswaktesorg-eenheid opgeneem. Sy was fisiek baie sterk, maar dié keer het dit haar hard getref. “Ons het nie gedink dit gaan so gou gebeur nie. Twee van my susters was by haar in die hospitaal die week voor haar dood. My ander suster wat in Australië woon, sal ook Suid-Afrika toe kom vir die begrafnis.” Du Toit is op 17 Desember 1929 in Polokwane (destyds Pietersburg) gebore. Sy was veral in die 1960’s en 1970’s bekend as sopraan en haar sangloopbaan het oor meer as drie dekades gestrek. Sy is veral vereer vir haar rolle in Madama Butterfly, Lucia di Lammermoor en Jenufa. Sy het in 45 operaseisoene vir die Uitvoerende Kunsterade gesing. Haar akademiese loopbaan as sangpedagoog aan die Universiteit Stellenbosch en Universiteit van Kaapstad het oor 14 jaar gestrek. Du Toit word Woensdag 8 Augustus vanuit die Moederkerk Stellenbosch begrawe. Sy laat vier dogters en talle kleinkinders agter.